SHBA shtojnë mbështetjen financiare për opozitën siriane 
Rusia dhe Kina vazhdojnë të bllokojnë masa më të rrepta kundër Damaskut në Këshillin e Sigurimit të OKB-së.
Administrata e Presidentit Obama po shton mbështetjen financare për kundërshtarët e Presidentit Bashar al-Assad. Korrespondenti i Zërit të Amerikës, Skot Stërn, na informon nga Nju Jorku, ku sekretarja e Shtetit, Hillari Klinton, drejtoi një takim të ministrave të jashtëm të vendeve që mbështesin opozitën siriane. Sekretarja Klinton tha se Uashingtoni do të japë edhe 15 milionë dollarë për kundërshtarët politikë të Presidentit Asad dhe 30 milionë dollarë të tjera si ndihmë humanitare për ata që janë zhvendosur për shkak të luftimeve. Sekretarja Klinton foli në një takim të ministrave të jashtëm të vendeve të grupit të quajtur “Miqtë e Sirisë”. Disa nga vendet e këtij grupi ndihmojnë në armatosjen e kryengritësve sirianë. Të tjerë, si Shtetet e Bashkuara, i kanë kufizuar ndihmën e tyre në nevojat humanitare. Rusia dhe Kina vazhdojnë të bllokojnë masa më të rrepta kundër Damaskut në Këshillin e Sigurimit të Kombeve të Bashkuara, duke argumentuar se sanksionet janë me pasoja në punët e brendëshme të Sirisë dhe se zgjidhja e konfliktit nuk mund të detyrohet nga jashtë. Sekretari i Përgjithshëm i Lidhjes Arabe, Nabil ElArabi tha nëtakim se ka ardhur koha për një tranzicion poliltik në Siri, sepse gjendja po acarohet gjithnjë e më shumë. Sekretarja Klinton tha se grupi libanez shiit, Hezbollah, dhe përkrahësi i tij, Irani, po e ndihmojnë Presidentin Assad të qendrojë në pushtet. Me shtrirjen e dhunës sektare në Liban, zonja Klinton tha se rreziku i rritjes së ekstremizmit shtohet dhe bashkë me të edhe vazhdimi i luftimeve. Prandaj, tha ajo, grupet e shoqërisë civile dhe opozia politike duhet të sigurojnë pakicat se do të jenë të sigurt në Sirinë pas Asadit. Mungesa e unitetit mes opozitës politike siriane ishte në krye të rendit të ditës në takimin e grupit “Miqtë e Sirisë”, ku ministrat e jashtëm u takuan me nëntë udhëheqës të opozitës siriane. Shtetet e Bashkuara besojnë se i dërguari i posaçëm i Kombeve të Bashkuara, Lakhdar Brahimi duhet të ndihmojë që kundërshtarët e Asadit të bashkohen, sepse sipas arsyetimit të Uashingtonit, një opozitë më e bashkuar mund të luajë një rol më efektiv në tranzicionin politik.